Tanel Tammet

Tanel Tammet (sündinud 16. mail 1965) on eesti arvutiteadlane ja poliitik.
Haridus.
Ta on lõpetanud Tallinna 44. Keskkooli 1983. ja Tartu Riikliku Ülikooli rakendusmatemaatika erialal 1988. aastal. Eesti TA Küberneetika Instituudi aspirant 1989–1991 (juhendaja Grigori Mints), jätkas aspirantuuriõpinguid Göteborgi Ülikooli ja Chalmersi Tehnikaülikooli ühises informaatikateaduskonnas 1991–1992; järeldoktor Göteborgi Ülikoolis / Chalmersi Tehnikaülikoolis 1992–1993. Filosoofiadoktor arvutiteaduse erialal (PhD) 1992 (Göteborgi Ülikool, Rootsi); dotsent arvutiteaduse erialal (Göteborgi Ülikool) 1997.
Töökäik.
Tartu Riikliku Ülikooli tehisintellektika labori insener; Eesti TA Küberneetika Instituudi tarkvara sektori teadur 1987–1992; Göteborgi Ülikooli / Chalmersi Tehnikaülikooli informaatikatikateaduskonna teadur 1994–1995, vanemlektor ja dotsent 1995–1998. Tallinna Tehnikaülikoolis 1995–...: automaatika ja süsteemitehnika instituudi dotsent (osalise koormusega) 1995–1999; arvutuskeskuse erakorraline professor 1999, arvutuskeskuse ja võrgutarkvara õppetooli juhataja ning professor 1999–2001; arvutiteaduse instituudi direktor 2001 ning võrgutarkvara õppetooli professor ja juhataja 2001–2016; tarkvarateaduse instituudi professor (1,00) 2017–... 
Paralleelselt akadeemilise tööga Eesti Päevalehe internetiteemalise väljaande peatoimetaja 1996–1997; mitme võrgutarkvara tootva ettevõtte tegevjuht ja nõukogu liige. ELIKO Tehnoloogia Arenduskeskus OÜ, Projekti 2.1 juht 2009–2015; Eesti Energia AS, Tarkvara peaarhitekt (0,25) 2011–2012; Cybernetica AS, Küberturvalisuse lahenduste arhitekt 2018–... 
Teadustöö põhisuunad.
Matemaatiline loogika ja informaatika, sh automaatne teoreemitõestamine ja selle rakendused. Teoreemitõestaja “Gandalf” väljatöötamine ja realiseerimine, tunnustatud kui maailma võimsamaid automaat-teoreemitõestajaid (rahvusvahelise teoreemitõestajate võistluse kuuekordne võitja). On juhtivaid loogilise tehisintellekti rakenduste spetsialiste; tegelenud ebapuhaste funktsionaalsete keelte kompileerimise probleemidega, teinud koostööd Massachusettsi Tehnoloogiainstituudi (USA), Küberneetika Instituudi, Stanfordi Ülikooli (USA), Peterburi ja Viini teadlastega. Koos professorite Jaan Penjami, Enn Tõugu jt töötas välja informaatikaõpetuse arengukontseptsiooni (1991). Loogikaõpiku “Loogika. Mõtlemisest tõestamiseni” (1997) kaasautor. Avaldanud üle 50 eeskätt arvutite, interneti ja ühiskonna seoseid analüüsivat artiklit Eesti ajakirjanduses.
Teaduskorralduslik tegevus.
Osalenud rahvusvaheliste konverentside organiseerimisel; kuulub erinevate väljaannete toimetuskolleegiumidesse. Eesti Kaitseministeeriumi teadusnõukogu liige (2006–...), NATO RTO infotehnoloogiapaneeli Eesti esindaja. “Tiigrihüppe” programmi üks asutajaid, Hariduse Arvutiseerimise Rahvusliku Peakomitee (HARP) liige. Eesti Infotehnoloogia Kolledži algatusgrupi liige, juhtis IT-Kolledži õppekavade väljatöötamist.
Eesti tehisintellekti kasutuselevõtu eksperdirühma liige: organiseerijad riigikantselei ja MKM 2018−2019; AS GuardTime nõukogu liige 2013−...; IT Akadeemia teadusmeetme rakendamise koordineerija Tallinna Tehnikaülikooli poolt 2018−...; Tallinna Tehnikaülikooli usaldusväärsete IT lahenduste prioriteetsuuna koordineerimiskomitee liige 2019−...; ETAgi teadusprojektide hindamise ekspertkomisjoni liige 2019−...; Riigi elektroonilise valimissüsteemi ja elektroonilise hääletamise töörühma liige 2019−...
Ühiskondlik tegevus.
Tammet on olnud üks Erakonna Eestimaa Rohelised liidreid. 2007. aasta Riigikogu valimistel sai ta EER nimekirjas 1416 häält, kuid valituks ei osutunud.
2017. aasta kohaliku omavalitsuse volikogude valimistel kandideeris ta Tallinna linnavolikokku Sotsiaaldemokraatliku Erakonna nimekirjas ning sai 77 häält.